
SIA “WIMS” iepirkuma procedūras noteikumi
“Digitālā reklāmas satura automatizācijas rīka uz mākslīgā intelekta bāzes piegāde un ieviešana”

1. Informācija par pasūtītāju
1.1. Pasūtītājs. Sabiedrība ar ierobežotu atbildību “WIMS”
Juridiskā adrese: Baznīcas iela 45–21, Rīga, LV-1010
Reģistrācijas numurs: 40103980623
PVN reģistrācijas numurs: LV40103980623
1.2. Pasūtītāja kontaktpersona:
Valdes locekle Sanita Avotiņa
Tālrunis: +371 26107194
E-pasts: sanita@saz.lv
E-pasts piedāvājumu iesniegšanai: agija@vissbiznesam.lv

2. Informācija par iepirkuma priekšmetu
2.1. Iepirkuma nosaukums. “Digitālā reklāmas satura automatizācijas rīka uz mākslīgā intelekta bāzes piegāde un ieviešana”
2.2. Iepirkuma priekšmets. Iepirkuma priekšmets ir programmatūras risinājuma piegāde un ieviešana, kas paredzēta SIA “WIMS” iekšējo digitālā mārketinga, satura sagatavošanas, publicēšanas sociālajos tīklos, klientu atsauksmju un komentāru apstrādes, kā arī satura rezultātu analītikas procesu digitalizācijai. Iepirkuma priekšmets ietver:
licencētu piekļuvi Pasūtītāja lietošanai paredzētai programmatūras videi vai atsevišķai instancei; 
konfigurēšanu, integrēšanu un ieviešanu Pasūtītāja vajadzībām; 
nepieciešamo satura, publicēšanas, lietotāju piekļuves un analītikas plūsmu iestatīšanu; 
dokumentāciju, testēšanu, apmācības un sākotnējo ekspluatācijas atbalstu; 
garantijas atbalstu atbilstoši iepirkuma līgumam. 
2.3. Iepirkuma tiesiskais pamats. Iepirkums tiek rīkots saskaņā ar Ministru kabineta 28.02.2017. noteikumiem Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”.
2.4. Finansējuma avots. Projekts tiek līdzfinansēts ar Latvijas Investīciju un attīstības aģentūras (LIAA) atbalsta programmu “Atbalsts procesu digitalizācijai un mākslīgā intelekta risinājumiem” saskaņā ar Līgumu Nr. ​ 9.4-1-L-2025/438
2.5. Tehniskā specifikācija. Iepirkuma priekšmeta detalizēts tehnisko prasību apraksts ir apkopots šī Nolikuma Pielikumā Nr. 2 “Tehniskā specifikācija”.
2.6. Iepirkuma paredzamā līguma cena. Iepirkuma paredzamā līguma cena ir 350 000 EUR bez PVN.
2.7. Piedāvājuma derīguma termiņš. Piedāvājuma derīguma termiņš ir ne mazāk kā 2 (divi) mēneši no piedāvājumu iesniegšanas termiņa dienas.
2.8. Līguma izpildes termiņš. Programmatūras risinājums ir jāpiegādā un jāievieš ne ilgāk kā 12 (divpadsmit) mēnešu laikā pēc iepirkuma līguma noslēgšanas.
2.9. Piedāvājuma iesniegšanas termiņš. Pretendents iesniedz cenu piedāvājumu līdz 2026. gada 20. Jūlijam plkst. 18:00 (ieskaitot).
2.10. Piedāvājuma iesniegšanas vieta un kārtība. Piedāvājums tiek iesniegts elektroniskā formā, nosūtot pilnu dokumentu komplektu uz Pasūtītāja oficiālo e-pasta adresi, kas norādīta paziņojumā par iepirkumu, ievērojot prasības attiecībā uz nododamās informācijas integritāti, autentiskumu un konfidencialitāti. Pretendents ir atbildīgs par savlaicīgu, pilnīgu un korektu piedāvājuma iesniegšanu. Piedāvājums jāiesniedz, nosūtot to uz šādu e-pasta adresi: agija@vissbiznesam.lv
2.11. Valoda un paraksts. Pretendents sagatavo piedāvājumu latviešu vai angļu valodā un iesniedz to elektroniskā vai papīra formātā. Gadījumā, ja atsevišķi dokumenti, kas ietilpst piedāvājuma sastāvā, ir sagatavoti citā svešvalodā, tiem obligāti jāpievieno tulkojums latviešu vai angļu valodā, par kura ticamību atbild Pretendents.
2.12. Piedāvājumu skaits. Pretendentam ir tiesības iesniegt tikai vienu piedāvājuma variantu, kas aptver iepirkuma priekšmetu pilnā apjomā. Alternatīvu, variatīvu vai daļēju piedāvājumu iesniegšana nav pieļaujama un ir pamats attiecīgā piedāvājuma noraidīšanai.

2.13. Finanšu piedāvājums. Pretendentam jāiesniedz finanšu piedāvājums saskaņā ar šī Nolikuma Pielikuma Nr. 1 “Finanšu piedāvājums” formu.

3. Vispārīgie nosacījumi par iepirkuma priekšmetu
3.1. Iepirkuma būtība. Pasūtītājs veic praktiski demonstrējama, funkcionāli pabeigta un piegādājama programmatūras risinājuma iepirkumu, kas nodrošina pilnu Tehniskajā specifikācijā noteikto funkcionalitātes apjomu un ir piemērots ekspluatācijai Pasūtītāja operacionālajā vidē. Nepieciešamās adaptācijas, konfigurācijas un papildu konfigurācijas, kas tiek veiktas ieviešanas procesā, ir pieļaujamas tikai kā ieviešanas procesa neatņemama sastāvdaļa un pilnā apjomā tiek iekļautas iepirkuma līguma cenā, neveidojot patstāvīgu papildu atlīdzības priekšmetu.
3.2. Tehnoloģiju piemēri un ekvivalenti risinājumi. Tehnoloģijām, arhitektūras pieejām, pakalpojumu kategorijām, protokoliem, kā arī citiem tehniskajiem risinājumiem un piemēriem, kas minēti Tehniskajā specifikācijā, funkcionalitātes aprakstos vai šī Nolikuma paskaidrojošajos noteikumos, ir vienīgi orientējošs, ilustratīvs un neizsmeļošs raksturs, un tie nav uzskatāmi par imperatīvu prasību konkrētu produktu, ražotāju vai tehnoloģiju izmantošanai. Pretendentam ir tiesības piedāvāt citus pārbaudītus, tirgū sevi apliecinājušus, ekvivalentus vai pēc savām īpašībām pārākus tehnoloģiskos risinājumus ar nosacījumu, ka šādi risinājumi kopumā nodrošina:
šajā Nolikumā un Tehniskajā specifikācijā prasīto funkcionalitāti; 
atbilstošu drošības un datu aizsardzības līmeni; 
uzturamību un mērogojamību; 
Pasūtītājam praktiski lietojamu darba rezultātu. 
3.3. Vienots piedāvājums. Pretendentam ir pienākums iesniegt piedāvājumu, kas aptver iepirkuma priekšmetu tā pilnā un nedalāmā apjomā. Piedāvājuma iesniegšana par atsevišķām sastāvdaļām, funkcionālajiem blokiem vai programmatūras risinājuma ieviešanas posmiem nav pieļaujama un ir pamats šāda piedāvājuma noraidīšanai kā neatbilstoša šī Nolikuma prasībām.

4. Prasības pretendentam
4.1. Pieredze līdzīgu risinājumu piegādē. Pretendentam jābūt praktiskai pieredzei projektu sekmīgā īstenošanā, kas pēc sava rakstura, mēroga un satura ir salīdzināmi ar šī iepirkuma priekšmetu. Iesniegt projekta aprakstu.
4.2. Pieredze MI vai automatizācijas risinājumos. Pretendentam ir jābūt pieredzei projektā, kurā izmantota un realizēta MI vai automatizācijas komponente. Pretendents iesniedz apliecinājumu par šāda projekta realizāciju.
4.3. Piegādātāja komandas esamības un kvalifikācijas apliecinājums. Pretendentam rakstveidā jāapliecina, ka visā projekta īstenošanas periodā tā rīcībā būs profesionāla speciālistu komanda, kurai ir nepieciešamās kompetences, kvalifikācija un praktiskā pieredze, kas ir pietiekama šī iepirkuma priekšmeta kvalitatīvai piegādei, ieviešanai un uzturēšanai. Minētajai komandai jāaptver tostarp šādi funkcionālie virzieni:
projektu vadība un dalībnieku koordinācija;
sistēmu arhitektūra un integrācijas risinājumu projektēšana;
risinājuma servera daļas back-end izstrāde;
lietotāja saskarņu front-end izstrāde;
testēšana, kvalitātes nodrošināšana un atbilstības kontrole funkcionālajām prasībām;
infrastruktūras nodrošināšana, izvietošana un uzturēšana (DevOps);
kompetence mākslīgā intelekta pakalpojumu integrācijas jomā vai ekvivalentu automatizācijas risinājumu konfigurēšanā.
4.4. Pretendenta finanšu un darbības kapacitāte 
4.4.1. Pamatprasība Pretendentam jāspēj pierādīt, ka tam ir pietiekama finanšu, tehniskā un organizatoriskā kapacitāte, lai nodrošinātu iepirkuma līguma izpildi visā līguma darbības laikā, ievērojot nolikumā, tehniskajā specifikācijā un piedāvājumā paredzēto darbu apjomu, termiņus un kvalitātes prasības. 
4.4.2. Par atbilstošu šai prasībai tiek uzskatīts pretendents, kura pēdējo trīs noslēgto finanšu gadu kopējais neto apgrozījums no programmatūras izstrādes, digitālo platformu, SaaS, mākslīgā intelekta, automatizācijas, e-komercijas risinājumu, sistēmu integrācijas vai līdzvērtīgiem IT pakalpojumiem nav mazāks par 15 000 000 EUR bez PVN vai ekvivalentu citā valūtā. Pretendentam jāiesniedz auditēti gada pārskati par pēdējiem trim noslēgtajiem finanšu gadiem vai citi līdzvērtīgi, objektīvi pārbaudāmi finanšu dokumenti, ja pretendenta reģistrācijas valstī attiecīgā veida gada pārskati nav publiski pieejami vai auditēti pēc Latvijas regulējumam līdzvērtīgas kārtības. Pasūtītājam ir tiesības pieprasīt papildu paskaidrojumus vai dokumentus par apgrozījuma veidošanos, tā saistību ar iepirkuma priekšmetam līdzvērtīgiem IT pakalpojumiem, nodokļu saistību izpildi, maksātspēju un pretendenta darbības stabilitāti.”
 4.4.3. Finanšu kapacitāti apliecinošie dokumenti Pretendents iesniedz dokumentus, kas ļauj pasūtītājam objektīvi pārliecināties par pretendenta apgrozījumu un finanšu stabilitāti. Šim nolūkam var iesniegt vienu vai vairākus no šādiem dokumentiem: Nr. Dokumenta veids 1.gada pārskati par pēdējiem diviem noslēgtajiem finanšu gadiem; 2.auditēti finanšu pārskati, ja tādi ir pieejami; 3.pretendenta reģistrācijas valsts oficiālā reģistra izziņa vai līdzvērtīgs dokuments, ja tajā ir norādīti finanšu dati; 4.grāmatveža, auditora vai pretendenta vadības apliecināts apgrozījuma pārskats, ja attiecīgajā valstī gada pārskati nav publiski pieejami; 5.cits līdzvērtīgs dokuments, kas objektīvi apliecina pretendenta apgrozījumu un finanšu kapacitāti. 
4.4.4. Papildu informācijas pieprasīšana Pasūtītājs ir tiesīgs pieprasīt no pretendenta papildu dokumentus vai paskaidrojumus, ja tas nepieciešams, lai pārliecinātos par pretendenta finanšu kapacitāti, nodokļu saistību izpildi, maksātspēju vai uzņēmuma darbības stabilitāti.




4.5. Drošība, datu aizsardzība un trešo pušu servisu izmantošana
Pretendentam jānodrošina pilnīga un beznosacījumu atbilstība piegādājamā risinājuma atbilstībai Vispārīgās datu aizsardzības regulas (GDPR) prasībām personas datu aizsardzības jomā.
Gadījumā, ja risinājuma piegādes un ekspluatācijas laikā tiek izmantoti trešo pušu pakalpojumi, Pretendents:
uzņemas pilnu atbildību par šādu pakalpojumu drošu, tiesisku un tehnoloģiski pamatotu integrāciju īstenojamā projekta ietvaros;
nodrošina atbilstošu līgumisku, tehnisku un organizatorisku pamatu attiecīgo trešo pušu pakalpojumu izmantošanai, tostarp noslēdzot nepieciešamās vienošanās ar to piegādātājiem;
pēc Pasūtītāja pieprasījuma identificē piesaistītos apakšuzņēmējus un personas datu apakšapstrādātājus, ja tādi ir iesaistīti projekta īstenošanas un nodošanas procesā;
nodrošina, ka Pasūtītāja dati bez tā iepriekšējas rakstveida piekrišanas netiek izmantoti citu klientu apkalpošanai, atkārtotai izmantošanai ārpus projekta robežām vai vispārēja lietojuma mākslīgā intelekta modeļu apmācībai, izņemot gadījumus, kad šāda izmantošana ir tehniski nepieciešama attiecīgā pakalpojuma darbībai saskaņā ar tā sniegšanas standarta nosacījumiem un noslēgtajām datu apstrādes vienošanām;
nodrošina, ka trešo pušu pakalpojumu piesaiste neizraisīs Pasūtītāja tiesību ierobežošanu attiecībā uz piegādātā risinājuma izmantošanu projekta mērķos un uzdevumos paredzētajā apjomā.
4.6. Tehnoloģiskā kompetence. Pretendentam jābūt pieredzei ar mūsdienu tīmekļa un mākoņtehnoloģijām, tai skaitā:
JavaScript/TypeScript vai līdzvērtīgām tehnoloģijām; 
REST un/vai GraphQL integrācijām; 
relāciju datubāzēm; 
izvietošanu ražošanas vidē un CI/CD; 
mākoņvides vai līdzvērtīgas infrastruktūras izmantošanu. 
Iesniedzamie dokumenti: īss tehnoloģiskās kompetences apraksts.
4.7. Neatbilstība prasībām. Gadījumā, ja Pretendenta iesniegtais piedāvājums pēc formas, satura vai izklāsta pilnīguma neatbilst šī Nolikuma un/vai Tehniskās specifikācijas prasībām, šāda Pretendenta piedāvājums ir noraidāms un turpmākajā vērtēšanas procedūrā nepiedalās. Pasūtītājam ir tiesības, bet ne pienākums, pieprasīt no Pretendenta paskaidrojumus par iesniegto piedāvājumu robežās, ko pieļauj piemērojamie normatīvie akti un iepirkuma norises principi.
4.8. Pretendenta reputācija un uzticamība
4.8.1. Pretendentam, tā patiesajiem labuma guvējiem, valdes un padomes locekļiem, personām ar pārstāvības tiesībām, būtiskajiem apakšuzņēmējiem, saistītajiem uzņēmumiem, kuru resursus pretendents izmanto piedāvājuma izpildei, un personām, uz kuru iespējām pretendents balstās, jābūt ar tādu profesionālo un komercdarbības reputāciju, kas nerada pamatotas šaubas par pretendenta uzticamību, līguma izpildes stabilitāti, datu drošību, publiskā finansējuma korektu izmantošanu un Pasūtītāja reputācijas aizsardzību.
4.8.2. Par būtisku reputācijas vai uzticamības risku Pasūtītājs var uzskatīt objektīvi pārbaudāmus apstākļus, tostarp:
a) kompetentu tiesībaizsardzības, uzraudzības vai publisko institūciju publiski paziņotu informāciju par iespējamu iesaisti krāpšanā, korupcijā, publisko iepirkumu prettiesiskā ietekmēšanā, noziedzīgi iegūtu līdzekļu legalizācijā, sankciju pārkāpumos vai citos ar uzņēmuma uzticamību saistītos nodarījumos;
b) spēkā esošus tiesas nolēmumus, administratīvus lēmumus vai publiski zināmus procesus, kas var ietekmēt pretendenta spēju droši un uzticami izpildīt līgumu;
c) publiski pieejamu informāciju par līgumu izbeigšanu, apturēšanu vai būtiskiem strīdiem ar valsts, pašvaldību vai Eiropas Savienības finansētiem pasūtītājiem, ja šāda informācija ir saistīta ar pretendenta uzticamību, līguma izpildi, datu drošību vai reputācijas riskiem;
d) nepatiesas, nepilnīgas vai maldinošas informācijas sniegšanu piedāvājumā par pretendenta pieredzi, komandu, saistītajiem uzņēmumiem, apakšuzņēmējiem, finanšu rādītājiem vai līguma izpildes resursiem;
e) būtisku saistību ar personām vai uzņēmumiem, par kuriem publiski pieejamā un pārbaudāmā informācija rada pamatotas šaubas par pretendenta uzticamību konkrētā līguma izpildei.
4.8.3. Pasūtītājam ir tiesības pieprasīt pretendentam papildu paskaidrojumus un dokumentus par reputācijas, uzticamības, saistīto personu, apakšuzņēmēju un līguma izpildes stabilitātes jautājumiem. Ja pretendents nesniedz pietiekamus paskaidrojumus vai Pasūtītājs, izvērtējot pieejamo informāciju, nevar pamatoti izslēgt būtisku reputācijas, uzticamības, datu drošības, publiskā finansējuma vai līguma izpildes risku, Pasūtītājam ir tiesības atzīt piedāvājumu par neatbilstošu nolikuma prasībām.
	
5. Piedāvājumu vērtēšana un līguma slēgšana
5.1. Izvēles kritērijs. Pasūtītājs izvēlas iepirkuma uzvarētāju, pamatojoties uz zemākās piedāvātās cenas kritēriju starp piedāvājumiem, kas pilnībā un bez nosacījumiem atbilst visām šajā Nolikumā un Tehniskajā specifikācijā noteiktajām prasībām, ievērojot objektivitātes, caurskatāmības un vienlīdzīgas attieksmes principus pret visiem Pretendentiem, kas piedalījušies procedūrā.
5.2. Neatbilstošu piedāvājumu izslēgšana. Piedāvājumi, kas neatbilst jebkurai no šī Nolikuma vai Tehniskās specifikācijas prasībām, neatkarīgi no Pretendenta skatījumā konstatētās neatbilstības būtiskuma, tiek izslēgti no turpmākas dalības iepirkuma procedūrā. Lēmumu par izslēgšanu pieņem Pasūtītājs, pamatojoties uz veiktās izvērtēšanas rezultātiem, un tas tiek noformēts noteiktajā kārtībā.
5.3. Līguma slēgšana ar nākamo pretendentu. Gadījumā, ja Pretendents, kas atzīts par iepirkuma uzvarētāju, atsakās noslēgt iepirkuma līgumu ar Pasūtītāju, izvairās no tā noslēgšanas vai nenodrošina tā noslēgšanu saprātīgā termiņā, Pasūtītājam ir tiesības pieņemt motivētu lēmumu par iepirkuma līguma noslēgšanu ar Pretendentu, kas piedāvājis nākamo zemāko cenu starp piedāvājumiem, kuri atbilst šī Nolikuma prasībām, vai par iepirkuma procedūras izbeigšanu.









PIELIKUMS Nr. 1
FINANŠU PIEDĀVĀJUMS

SIA “WIMS” iepirkuma procedūras
“Digitālā reklāmas satura automatizācijas rīka uz mākslīgā intelekta bāzes piegāde un ieviešana” 

FINANŠU PIEDĀVĀJUMA FORMA

Pretendents __________________________
Pretendenta nosaukums ___________________________________________
Vienotais reģistrācijas numurs ________________________________
iesniedz šādu finanšu piedāvājumu iepirkumā
“Digitālā reklāmas satura automatizācijas rīka uz mākslīgā intelekta bāzes piegāde un ieviešana”
(turpmāk – Iepirkums).

Iepirkuma noteikumos paredzēto darbu līgumcena ir:
	Nr.
	Programmatūras bloki
	Cena (bez PVN), EUR

	1.
	Platforma un IT infrastruktūra
	

	2.
	Zīmola balss, lietotāju un satura šablonu bloks
	

	3.
	Tekstu ģenerēšanas, tulkošanas un meta datu bloks
	

	4.
	Attēlu uzlabošanas un formātu pārtaisīšanas bloks
	

	5.
	Scenogrāfijas, vizuālo variantu un video bloks
	

	6.
	Publicēšanas kalendāra un sociālo kanālu plūsmu bloks
	

	7.
	Komentāru/atsauksmju palīgu un analītikas bloks
	

	8.
	Drošības, piekļuves, audita un atbilstības slānis
	

	9.
	Testēšana, dokumentācija, apmācības, ražošanas palaišana un garantijas atbalsts
	









Programmatūras bloku detalizēts saturs
1. Platforma un IT infrastruktūra
a) testa un ražošanas vides izveide;
b) lietotāju un piekļuves tiesību pārvaldība;
c) datubāzes un failu glabātuves konfigurācija;
d) rezerves kopijas, žurnāli, monitorings un pamata drošības konfigurācija.

2. Zīmola balss, lietotāju un satura šablonu bloks
a) zīmola balss vadlīniju un aizliegto/nepieņemamo vārdu iestatīšana;
b) satura veidu un teksta šablonu bibliotēka;
c) lietotāju lomu un apstiprināšanas soļu konfigurācija;
d) satura sagatavošanas darba plūsmas pamatkonfigurācija.

3. Tekstu ģenerēšanas, tulkošanas un meta datu bloks
a) produktu un kampaņu tekstu ģenerēšana latviešu un angļu valodā;
b) virsrakstu, caption, CTA, hashtag, meta datu un alt-tekstu sagatavošana;
c) tulkošana starp latviešu un angļu valodu, saglabājot zīmola balsi;
d) vairāku teksta variantu sagatavošana salīdzināšanai.


4. Attēlu uzlabošanas un formātu pārtaisīšanas bloks
a) fona noņemšana, kadrēšana, asuma un krāsu korekcijas;
b) attēlu pielāgošana vairākām malu attiecībām un formātiem;
c) iepriekš iestatītu stilu izmantošana;
d) sagatavoto attēlu saglabāšana un pārvaldība sistēmā.

5. Scenogrāfijas, vizuālo variantu un video bloks
a) drošu vizuālo kompozīciju sagatavošana no produkta fotogrāfijām;
b) vairāku vizuālo variantu sagatavošana salīdzināšanai;
c) īso vertikālo video sagatavošana vai ģenerēšana, ja iekļauts piedāvājuma tvērumā;
d) gala materiālu saglabāšana un pārvaldība sistēmā.

6. Publicēšanas kalendāra un sociālo kanālu plūsmu bloks
a) satura kalendārs;
b) publicēšanas plānošana Instagram, Facebook, TikTok un Pinterest;
c) publicēšanas plūsmu un apstiprināšanas soļu pārvaldība;
d) satura publicēšana sociālo tīklu kanālos.

7. Komentāru/atsauksmju palīgu un analītikas bloks
a) komentāru atbilžu variantu sagatavošana cilvēka apstiprināšanai;
b) atsauksmju un komentāru kopsavilkumi;
c) publicēšanas laika ieteikumi;
d) pamata analītika par sasniedzamību, iesaisti, klikšķiem un variantu salīdzinājumu.

8. Drošības, piekļuves, audita un atbilstības slānis
a) piekļuves tiesību un auditējamu notikumu žurnālu nodrošināšana;
b) datu aizsardzības un šifrēšanas mehānismi;
c) autortiesību, satura vai līdzvērtīgu atbilstības risku pārbaudes atbalsts;
d) incidentu un kļūdu uzskaites pamata slānis.

9. Testēšana, dokumentācija, apmācības, ražošanas palaišana un garantijas atbalsts
a) funkcionālā, integrācijas, veiktspējas un drošības testēšana;
b) lietotāja un administratora rokasgrāmatas;
c) Pasūtītāja komandas apmācības;
d) atbalsts ražošanas palaišanā;
e) garantijas atbalsts pēc nodošanas.

Programmatūras piegādes piedāvājuma summa kopā:
_______ EUR (bez PVN)









PIELIKUMS Nr. 2
TEHNISKĀ SPECIFIKĀCIJA

1. Projekta mērķis un risinājuma apraksts
Projekta mērķis ir ieviest programmatūras risinājumu, kas ar mākslīgā intelekta un automatizācijas palīdzību samazina manuālo darbu SIA “WIMS” iekšējos satura sagatavošanas, publicēšanas sociālajos tīklos, komentāru un atsauksmju apstrādes, kā arī digitālā mārketinga analītikas procesos.
Risinājumam jānodrošina vienota darba vide, kurā iespējams:

ģenerēt saturu latviešu un angļu valodā; 
uzlabot produktu fotogrāfijas un sagatavot tās dažādiem publicēšanas formātiem; 
uzturēt zīmola balss vadlīnijas un teksta šablonus; 
veidot salīdzināšanai vairākus satura variantus; 
plānot publicēšanu Instagram, Facebook, TikTok un Pinterest; 
sagatavot komentāru atbilžu variantus un atsauksmju kopsavilkumus; 
savākt pamatmetriku un analizēt rezultātus; 
nodrošināt cilvēka pārbaudi un apstiprinājumu pirms publicēšanas; 
nodrošināt drošību, piekļuves kontroli, auditējamību un atbilstības pārbaudes. 
Risinājuma tehniskajā realizācijā ir pieļaujama gatavu tehnoloģiju, API, licencētu servisu un līdzvērtīgu komponentu izmantošana, ja tiek nodrošināts šajā Tehniskajā specifikācijā prasītais rezultāts.

2. Sagaidāmās sistēmas komponentes
2.1. Platformas un piekļuves slānis
Risinājums ar lietotāju pārvaldību, lomu modeli, piekļuves tiesībām, auditējamiem žurnāliem un piekļuvi pārlūkā.
2.2. Zīmola balss un satura vadlīniju slānis
Sistēmai jānodrošina zīmola balss iestatījumi latviešu un angļu valodā, aizliegtie vai nepieņemamie vārdi, satura šabloni un lietotāja konfigurējami stila parametri.
2.3. Tekstu ģenerēšanas un tulkošanas slānis
Sistēmai jānodrošina produktu un kampaņu tekstu sagatavošana, virsraksti, caption, CTA, hashtag, meta dati, alt-teksti un tulkojumi starp latviešu un angļu valodu.
2.4. Attēlu uzlabošanas un formātu sagatavošanas slānis
Sistēmai jānodrošina attēlu uzlabošana, fona noņemšana, kadrēšana, krāsu un asuma korekcijas, kā arī attēlu pielāgošana dažādām malu attiecībām un publicēšanas formātiem.
2.5. Scenogrāfijas, vizuālo variantu un video slānis
Sistēmai jānodrošina drošu vizuālo kompozīciju sagatavošana no produkta fotogrāfijām, vairāku vizuālo variantu salīdzināšana un, ja paredzēts piedāvājumā, īso vertikālo video sagatavošana.
2.6. Publicēšanas kalendāra un sociālo kanālu slānis
Sistēmai jānodrošina satura kalendārs, plānota publicēšana Instagram, Facebook, TikTok un Pinterest, kā arī publicēšanas plūsmu pārvaldība.
2.7. Komentāru, atsauksmju un analītikas slānis
Sistēmai jānodrošina komentāru atbilžu drafti, atsauksmju un komentāru kopsavilkumi, publicēšanas laika ieteikumi, kā arī pamata analītika par saturu un kanālu rezultātiem.
2.8. Drošības un atbilstības slānis
Sistēmai jānodrošina piekļuves kontrole, auditējamība, datu aizsardzība, satura vai autortiesību riska pārbaudes atbalsts un kļūdu/incidentu izsekojamība.

3. Funkcionālās prasības
3.1. Lietotāji un piekļuves tiesības
Sistēmā jābūt vismaz šādām lomām:
administrators; 
satura vai mārketinga lietotājs; 
sistēmas administrators vai ekvivalents tehniskais lietotājs. 
Jānodrošina:
pieslēgšanās ar lietotājvārdu/e-pastu un paroli vai līdzvērtīgu drošu mehānismu; 
lomu balstīta piekļuve; 
auditējami galveno darbību žurnāli. 
3.2. Zīmola balss un šabloni
Jānodrošina:
zīmola balss parametri latviešu un angļu valodā; 
aizliegtie vai nepieņemamie vārdi; 
satura šablonu bibliotēka; 
iespēja lietotājam pielāgot un saglabāt šablonus. 
3.3. Teksta ģenerēšana un tulkošana
Jānodrošina:
produktu un kampaņu tekstu ģenerēšana; 
divi vai vairāki teksta varianti salīdzināšanai; 
virsraksti, caption, CTA, hashtag, meta dati un alt-teksti; 
tulkošana starp latviešu un angļu valodu, saglabājot zīmola balsi; 
iespēja lietotājam labot, saglabāt un atkārtoti izmantot ģenerēto tekstu. 
3.4. Attēlu uzlabošana
Jānodrošina:
fona noņemšana; 
kadrēšana, asuma un krāsu korekcijas; 
ūdenszīmes vai līdzvērtīgu vizuālu marķieru atbalsts, ja nepieciešams; 
vairāku formātu sagatavošana publicēšanai; 
ģenerēto vai uzlaboto rezultātu saglabāšana sistēmā. 
3.5. Scenogrāfija, vizuālie varianti un video
Jānodrošina:
drošu vizuālo kompozīciju sagatavošana no produkta fotogrāfijām; 
vairāku vizuālo variantu sagatavošana salīdzināšanai; 
ja iekļauts piedāvājumā, īso vertikālo video sagatavošana vai ģenerēšana; 
gala materiālu saglabāšana sistēmā. 
3.6. Publicēšanas kalendārs un publicēšana kanālos
Jānodrošina:
satura kalendārs; 
publicēšanas plānotājs Instagram, Facebook, TikTok un Pinterest; 
iespēja noteikt publicēšanas laikus un secību; 
publicēšana sociālo tīklu kanālos; 
kļūdu gadījumā statuss un paziņojums par neveiksmīgu publicēšanu. 
3.7. Komentāru un atsauksmju apstrāde
Jānodrošina:
komentāru atbilžu drafti cilvēka apstiprināšanai; 
atsauksmju un komentāru kopsavilkumi; 
iespēja izmantot atsauksmēs esošās frāzes turpmākā satura sagatavošanā. 
3.8. Analītika un salīdzinājumi
Jānodrošina:
pamatmetriku savākšana par sasniedzamību, iesaisti, klikšķiem vai līdzvērtīgiem rādītājiem; 
rezultātu skats pa ierakstu, kanālu vai kampaņu; 
satura variantu salīdzināšana; 
kopsavilkuma panelis; 
publicēšanas laika ieteikumi vai līdzvērtīga rekomendāciju loģika. 
3.9. Cilvēka apstiprinājums pirms publicēšanas
Jānodrošina, ka būtiskie satura un publicēšanas lēmumi tiek pārskatīti un apstiprināti pirms publicēšanas, ja vien Pasūtītājs konkrētā plūsmā nav konfigurējis citādi.
3.10. Drošība, audits un atbilstība
Jānodrošina:
visi savienojumi starp sistēmas komponentēm ir šifrēti; 
piekļuve sensitīvai informācijai ir ierobežota pēc lomām; 
auditējami žurnāli galvenajiem notikumiem; 
kļūdu un incidentu fiksācija; 
satura, autortiesību vai līdzvērtīgu atbilstības risku pārbaudes mehānisma atbalsts. 

4. Nefunkcionālās prasības
4.1. Veiktspēja
Sistēmai jābūt praktiski izmantojamai ikdienas darbā. Tipiskas lietotāja darbības, satura pārskate, teksta sagatavošana un attēlu apstrāde jāveic saprātīgā laikā. Ilgākas darbības drīkst tikt izpildītas asinhroni ar statusa uzrādi.

4.2. Mērogojamība. Arhitektūrai jāļauj paplašināt sistēmu, pievienot papildu lietotājus, kanālus, satura veidus un tehnoloģiskos komponentus bez pilnīgas pārbūves.
4.3. Uzturamība. Tehnoloģiju izvēlei jābūt tādai, lai Pasūtītājs nebūtu nepamatoti piesaistīts vienam specifiskam individuāli izstrādātam komponentam, ja to var aizstāt ar tirgū pieejamu līdzvērtīgu risinājumu.
4.4. Datu glabāšana un kontrole. Ģenerētajiem materiāliem, būtiskajām konfigurācijām un auditējamiem rezultātiem jābūt saglabātiem tā, lai Pasūtītājs varētu tos izmantot savā ikdienas darbā arī pēc ieviešanas pabeigšanas.

5. Testēšana, dokumentācija un apmācības
Jānodrošina:
funkcionālā testēšana; 
integrāciju testēšana; 
veiktspējas pārbaudes; 
drošības pārbaudes pamata līmenī; 
lietotāja rokasgrāmata; 
administratora rokasgrāmata; 
Pasūtītāja komandas apmācības; 
atbalsts sistēmas palaišanai ražošanas vidē. 

6. Mērķa rādītāji. Risinājumam kā indikatīvi mērķi jāatbalsta:
būtisks manuālā darba samazinājums satura sagatavošanā un publicēšanā; 
lielāks sagatavotā satura apjoms ar tiem pašiem vai mazākiem resursiem; 
vienotāks zīmola tonis un vizuālais stils; 
ritmiska un regulāra publicēšana; 
ātrāka komentāru un atsauksmju izmantošana satura veidošanā; 
uzlabota satura rezultātu pārskatāmība un salīdzināmība.

